section_heading: Radnja
paragraph_text: U kasnim noćnim satima Hatherleyja je dočekao pukovnik Stark na dogovorenom željezničkom kolodvoru. U kočiji sa zamagljenim staklima dugo su se vozili do kuće u kojoj se nalazio stroj koji je trebao pregledati. (Manji detalj koji valja spomenuti jest da je kuća zapravo bila vrlo blizu kolodvora; Holmes je shvatio da je kočija išla "šest [milja] naprijed i šest nazad" kako Hatherley ne bi znao gdje se kuća točno nalazi.) Budući da je Hatherleyja i dalje opčinjavalo onih 50 gvineja, nije se uplašio kad ga je žena iz kuće upozorila da mora pobjeći. Pokazana mu je preša i on predlaže potrebne popravke. Tada je odlučio detaljnije pregledati prešu. Otkrio je da je prekrivena slojem metalne naslage i potvrdio svoje sumnje da se preša u stvari ne rabi za prešanje gline. Kad je Starka suočio s tom spoznajom, Stark ga je pokušao ubiti. Jedva je uspio izbjeći smrt gnječenjem kad je Stark uključio stroj nad njim, ali je uz ženinu pomoć uspio pobjeći. Sa svirepim Starkom za petama, Hatherley je bio primoran skočiti s prozora na drugom katu, ali mu je pritom Stark satarom odsjekao palac. Hatherley je preživio pad s drugog kata, ali se onesvijestio u grmu ruža ispred kuće, a svijesti je došao nekoliko sati kasnije pokraj živice nadomak kolodvora.